Document ID: 31999D0511

Odločba Komisije
z dne 7. julija 1999
o skupnem tehničnem predpisu za zahteve glede priključkov za večkanalske mobilne postaje s hitrim vodovno komutiranim prenosom podatkov (HSCSD)
(notificirano pod dokumentarno številko K(1999) 2029)
(Besedilo velja za EGP)
(1999/511/ES)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Direktive 98/13/ES Evropskega parlamenta in Sveta z dne 12. februarja 1998 o opremi za telekomunikacijske terminale in opremi satelitskih zemeljskih postaj, vključno z medsebojnim priznavanjem njune skladnosti [1], in zlasti druge alinee člena 7(2) Direktive,
(1) ker je Komisija v skladu s prvo alineo člena 7(2) Direktive 98/13/ES sprejela ukrep za opredelitev tipa terminalske opreme, za katero je potreben skupni tehnični predpis, in z njim povezano izjavo o področju uporabe;
(2) ker bi bilo treba sprejeti ustrezne harmonizirane standarde ali njihove dele za izvajanje bistvenih zahtev, ki jih je treba preoblikovati v skupne tehnične predpise;
(3) ker je treba proizvajalcem za zagotovitev neprekinjenega dostopa do trgov dovoliti prehodne ureditve glede opreme, odobrene v skladu z nacionalnimi predpisi o odobritvi tipa;
(4) ker je bil predlog v skladu s členom 29(2) predložen Odboru za odobritev telekomunikacijske opreme (ACTE);
(5) ker je skupni tehnični predpis, sprejet s to odločbo, v skladu z mnenjem odbora ACTE,
SPREJELA NASLEDNJO ODLOČBO:
Člen 1
1. Ta odločba se uporablja za terminalsko opremo, ki je namenjena za priključevanje na javno telekomunikacijsko omrežje in sodi v sklop harmoniziranega standarda iz člena 2(1).
2. Ta odločba uvaja skupni tehnični predpis, ki zajema zahteve glede priključkov za večkanalske mobilne postaje s hitrim vodovno komutiranim prenosom podatkov (HSCSD).
Člen 2
1. Skupni tehnični predpis vključuje harmonizirani standard, ki ga je pripravil ustrezni organ za standarde, da se v mogočem obsegu izvajajo bistvene zahteve iz člena 5(c) do (f) Direktive 98/13/ES. Sklicevanje na standard je določeno v Prilogi.
2. Terminalska oprema, vključena v to odločbo, mora ustrezati skupnim tehničnim predpisom iz odstavka 1 in v mogočem obsegu tehničnim predpisom, navedenim v odločbah Komisije 98/574/ES [2] in 98/575/ES [3]. Poleg tega mora izpolnjevati bistvene zahteve iz člena 5(a) in (b) Direktive 98/13/ES ter zahteve vseh drugih veljavnih direktiv, zlasti direktiv Sveta 73/23/EGS [4] in 89/336/EGS [5].
Člen 3
Priglašeni organi, imenovani za izvajanje postopkov iz člena 10 Direktive 98/13/ES, z začetkom veljavnosti te odločbe uporabijo glede terminalske opreme, vključene v člen 1(1) te odločbe, harmonizirani standard iz Priloge ali zagotovijo njegovo uporabo.
Člen 4
Ta odločba je naslovljena na države članice.
V Bruslju, 7. julija 1999

Labels: 7
12